SET ปิดเช้าดิ่ง 12 จุด รับปัจจัยตปท.หลายด้าน มูลค่าซื้อขายบางเบา 2.33 หมื่นลบ.
SET ปิดเช้าดิ่ง 12 จุด รับปัจจัยตปท.หลายด้าน มูลค่าซื้อขายบางเบา 2.33 หมื่นลบ. โดยดัชนีตลาดหุ้นไทยช่วงเช้าปิดที่ระดับ 1,626.14 จุด ลดลง 11.71 จุด หรือ 0.71% มูลค่าการซื้อขาย 2.33 หมื่นล้านบาท
11 พ.ย. 2562

ผู้สื่อข่าวรายงานว่า ดัชนีตลาดหุ้นไทยช่วงเช้าปิดที่ระดับ 1,626.14 จุด ลดลง 11.71 จุด หรือ 0.71% มูลค่าการซื้อขาย 2.33 หมื่นล้านบาท
10 หุ้นกดดัชนีเช้านี้

ด้าน นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส เปิดเผยว่า ตลาดหุ้นไทยเช้านี้ปรับตัวลงในทิศทางเดียวกับตลาดหุ้นในภูมิภาคเอเชียที่ต่างติดลบเฉลี่ย 0.5% โดยตลาดหุ้นฮ่องกงปรับตัวลงมาก 2% จากเหตุการณ์ประท้วงในฮ่องกงที่รุนแรง และตลาดหุ้นจีน กับตลาดหุ้นไต้หวันปรับตัวลงราว 1% เนื่องจากมีผลกระทบโดยตรงเกี่ยวกับสงครามการค้าระหว่างสหรัฐฯ และจีน ที่มีความไม่แน่นอน หลังจากที่ประธานาธิบดีโดนัลด์ ทรัมป์ ของสหรัฐฯ ออกมาบอกว่า ยังไม่ได้ตกลงที่จะลดภาษีสินค้านำเข้าสินค้าให้กับจีน และก็แสดงความไม่เห็นด้วย ตลาดฯจึงมีความกังวลมากขึ้น
อย่างไรก็ดี ให้ติดตามเรื่องที่”ทรัมป์”จะไปพูดที่นิวยอร์ก ก็ต้องรอดูว่าจะพูดอะไรออกมาบ้าง และให้ติดตามนายเจอโรม พาวเวล ประธานธนาคารกลางสหรัฐ (เฟด) ซึ่งจะแถลงต่อสภาคองเกรสเกี่ยวกับภาวะเศรษฐกิจสหรัฐฯ ในวันที่ 13 พ.ย.นี้ ส่วนบ้านเราก็ให้ติดตามการทยอยประกาศผลประกอบการของบริษัทจดทะเบียนงวดไตรมาส 3/62 ในช่วงโค้งสุดท้าย
สำหรับแนวโน้มการลงทุนในช่วงบ่ายนี้ นายวีระวัฒน์ กล่าวว่า ตลาดฯคงจะแกว่งไซด์เวย์ในแดนลบ โดยมีแนวรับ 1,620-1,623 จุด ส่วนแนวต้าน 1,630-1,635 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK  มูลค่าการซื้อขาย  1,054.19 ล้านบาท ปิดที่  149.00 บาท  ลดลง  3.50 บาท
PTT    มูลค่าการซื้อขาย  1,048.37 ล้านบาท ปิดที่   45.25 บาท  ลดลง  0.25 บาท
IVL    มูลค่าการซื้อขาย    840.62 ล้านบาท ปิดที่   31.75 บาท  ลดลง  1.25 บาท
SCB    มูลค่าการซื้อขาย    785.74 ล้านบาท ปิดที่  116.00 บาท  ลดลง  2.50 บาท
PTTGC  มูลค่าการซื้อขาย    729.96 ล้านบาท ปิดที่   54.25 บาท  ลดลง  1.25 บาท